Полимер зэхэлъхэм ятеухуа зэхуэс
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым щокIуэкI «Иджырей полимер пкъыгъуэ зэхэлъхэр. МэкIэтIай еджэныгъэхэр-2021» зи фIэщыгъэ XVII Дунейпсо щIэныгъэ зэхуэсыр. МахуиплIкIэ зэхэтыну щIэнIуатэм кърихьэлIащ Урысейм и щIыналъэ 51-м, Узбекистаным, Азербайджаным, Вьетнамым, Чынтым (Китайм), Франджым щыщ IэщIагъэлIхэр, щIэныгъэлIхэр, къэхутакIуэхэр, полимер зэмылIэужьыгъуэхэм я химием епха щIэныгъэм хэт аспирантхэмрэ докторантхэмрэ. Зэхуэсыр КъБКъУ-м Iуащхьэмахуэ лъапэ деж щиIэ еджапIэ-щIэныгъэ IуэхущIапIэм щокIуэкI.
КъБКъУ-м и унафэщIым и къалэнхэр пIалъэкIэ зыгъэзащIэ Алътуд Юрэ зэIущIэм кърихьэлIахэм фIыщIэ яхуищIа нэужь, абы и мыхьэнэм и гугъу ищIащ:
«Шэч къытесхьэркъым ди нобэрей зэхуэсыр щIэныгъэ гуэшыпIэ зэрыхъунум, Iуэху еплъыкIэщIэхэр къыщыхалъхьэ, щыIэ ехъулIэныгъэхэмкIэ щызэхъуажэ зэхуэсыпIэу къызэрыщIэкIынум. Полимер пкъыгъуэ зэхэлъхэм епха щIэныгъэм кIуэ пэтми и мыхьэнэм хохъуэ, гъащIэм и IэнатIэ куэдым хэпща мэхъу. Согугъэ мыбдеж щекIуэкIыну псалъэмакъ купщIафIэхэм гъуэгу ягъуэтыну, бгъэдыхьэкIэщIэхэмрэ IэмалыщIэхэмрэ къагъуэтыну».
Урысейм ЩIэныгъэхэмкIэ и академием и академик Алдошин Сергей зэIущIэр екIуэкIыным зи гуащIэ хэзылъхьа КъБКъУ-м и унафэщIхэм фIыщIэ яхуищIри, полимер пкъыгъуэ зэхэлъхэмкIэ Урысейм къыщызэрагъэпэща щIэныгъэ зэхуэсхэм ящыщу ар зэрынэхъ иныр къыхигъэщащ, уасэшхуэ зэрыхуищIри жиIащ:
«Къатыбэу зэтелъ икIи пкъыгъуэбэу зэхэлъ технологиехэм (аддитивные технологии) епха къэхутэныгъэхэр шэщIауэ щрагъэкIуэкI лъэхъэнэщ дыщыпсэур. Апхуэдэ технологиехэм гулъытэ хэха ягъуэтын зэрыхуейм УФ-м и Президентым и гугъу ищIауэ щытащ. Пэжыр жыпIэмэ, полимер пкъыгъуэ зэхэлъхэм яIэ мыхьэнэмрэ абы иращIэкI лэжьыгъэхэмрэ мызыгъуэгум зэпэжыжьэщ – абы елэжь щIэныгъэ институтхэр закъуэтIакъуэщ, щIэныгъэ лэжьакIуэ гупхэри мащIэщ. Къэбэрдей-Балъкъэр къэрал университетыр абы и лъэныкъуэкIэ зыхуейкIэ къызэгъэпэща центр щхьэхуэ ирокъу, ар узыщыгуфIыкIынщ. Полимер щIэныгъэм къэхутэныгъэхэр щегъэкIуэкIынымкIэ КъБКъУ-р пашэхэм зэращыщыр фIэкIыпIэ имыIэу жыIэн хуейщ. Ди институтымрэ КъБКъУ-мрэ зы кафедрэ къызэрызэдгъэпэщыфынур, абы епхауэ полимер зэмылIэужьыгъуэхэм я химиер къэзыхутэ лабораториери къызэрытхузэIухынур хьэкъыу си фIэщ мэхъу».
ЩIэныгъэ зэхуэсым щыхэплъэнущ икIи щрипсэлъэнущ полимерхэм я зэхэлъыкIэм, ахэр къызыхащIыкI пкъыгъуэхэмрэ абыхэм ябгъэдэлъ щхьэхуэныгъэхэмрэ, полимерхэр зэращI уней икIи зэдай Iэмалхэмрэ ахэр къызэрыщIагъэкIымрэ, техникэмрэ промышленностымрэ къызэрыщагъэсэбэп щIыкIэхэм, нэгъуэщI куэдми.
ЩIэнIуатэм ипэ къихуэу абы къагъэхьа щIэныгъэ къэхутэныгъэ лэжьыгъэхэр зэрыт тхылъ къыдэкIащ. Абы иIэнущ тхылъымпIэ къыдэкIыгъуэхэм я дунейпсо щапхъэм тет ISBN-м и бжыгъэри, РИНЦ жыхуаIэ урысейпсо щIэныгъэрыгъуазэм и сайтми кърагъэхьэнущ.


Зэхуэсыр щекIуэкIым.
ХьэщIэхэм тыгъэ ират.
Урысейм щIэныгъэмкIэ и академием и академик Алдошин Сергей къопсалъэ
ШУРДЫМ Динэ.
